নূর-ই-কুতুবুল আলম, খুবি প্রতিবেদক: খুলনা বিশ্ববিদ্যালয়ের এগ্রোটেকনোলজি ডিসিপ্লিনের অধ্যাপক খান গোলাম কুদ্দুস এবং সহকারী অধ্যাপক বিধান চন্দ্র সরকারের তত্ত্বাবধানে ডিসিপ্লিনের ১৬ ব্যাচের শিক্ষার্থীদের একটি দল গত ২৩শে মার্চ শুক্রবার সকাল ৭টা ১০ মিনিটে যশোরের মনিরামপুরের উদ্দেশ্যে বাসযোগে ক্যাম্পাস ছেড়ে যায়। যাত্রাপথে শিক্ষার্থীরা খুলনার ডুমুরিয়া উপজেলার নরনিয়া গ্রামে কৃষি সম্প্রসারণ অধিদপ্তর, ডুমুরিয়া, খুলনা এর উদ্যোগে ‘পানি ব্যবস্থাপনা প্রদর্শনী ঃ এডব্লিউডি (AWD) পদ্ধতিতে সেচ প্রদান’ শীর্ষক প্রযুক্তি এর প্রদর্শনী প্রত্যক্ষ করে। আটলিয়া ব্লকের ঐ প্রদর্শনীর কৃষক মোঃ জালাল উদ্দিন মোল্লার সাথে শিক্ষার্থীদের প্রশ্নোত্তর অনুষ্ঠিত হয়। মোঃ জালাল উদ্দিন শিক্ষার্থীদের জানান তিনি প্রদর্শনীতে ব্রি ধান ২৮ চাষ করছেন। এরপর শিক্ষার্থীরা যশোরের কেশবপুরের কেদারপুর গ্রামের আখ চাষি মোঃ মনিরুল ইসলামের সাথে আলাপ করে। কৃষক মনিরুল ইসলাম আখ চাষে তার অর্জিত অভিজ্ঞতা সম্পর্কে ব্যাখ্যা দেন। শিক্ষার্থীদের পর্যায়ক্রমে কেশবপুরের আলতাপোল গ্রামের গম চাষি মোঃ রবিউল ইসলাম এবং তিল চাষি আজিজ সর্দারের সাথে সাক্ষাতপর্ব অনুষ্ঠিত হয়। এছাড়াও কেশবপুরে শিক্ষার্থীরা ভুট্টা ক্ষেত পরিদর্শন করে।